अब से चार साल पहले कांग्रेस की फांस समझे जा रहे राहुल गांधी आज देश की आस बन गए हैं और चार साल पहले मुल्क़ की सांस समझे जा रहे नरेंद्र मोदी अब, देश तो छोड़िए, भारतीय जनता पार्टी की भी फांस बन गए हैं। ऐसी उलटबांसी भारत की राजनीति ने पहले कभी नहीं देखी। जिन्हें लगता है कि मोदी 2019 का चुनाव इसलिए जीत जाएंगे कि उनका कोई विकल्प नहीं हैं, वे अगर अपनी आंखें ठीक से मसल कर देखें तो पाएंगे कि 2014 में 44 लोकसभा सीटों के छाती-पीट आंकड़े पर पहुंच गई कांग्रेस के बावजूद, चार बरस के भीतर-भीतर, राहुल किस तरह मोदी का विकल्प बन कर उभर गए हैं और तीन दशक बाद स्पष्ट बहुमत ले कर लोकसभा में पहुंचा एक प्रधानमंत्री आज किस तरह हांफ रहा है।